
Különleges formájú jelképes trepanációk a Kárpát-medencében

A jelképes trepanációk szokása a magyar antropológia régóta kutatott területe. Számos esettanulmány ismertetett jelképesen trepanált koponyákat, néhány összefoglaló jellegű tanulmány (Bartucz, Nemeskéri, Grynaeus, Tomka munkái) pedig a szokás feltételezett hátteréről festett változatos képet. Ezek a tanulmányok a szokás néhány alapvető jellegzetességét illetően megegyeznek: a nagy valószínűséggel rituális hátterű beavatkozások túlnyomó többsége a 9-11. századi pogány magyarokhoz köthető, a vésetek a koponya legmagasabb területén, a bregma és a vertex környékén találhatóak, elrendezésük gyakran szimmetrikus, többségük 10-20 mm átmérőjű és általában kerekded, vagy a körforma rontott, módosított változata.
Azonban a Kárpát-medence bioarcheológiai leletanyagában előforduló jelképes trepanációk egy része valamely aspektusában eltér az általános képtől. A kicsi, kerekded vésetek mellett nagyon ritkán előkerülnek nagyméretű, általában 3 cm-es átmérőnél nagyobb ovális, vagy szilvamag formájú, változatos készítéstechnikájú jelképes trepanációk is. Ezen ritka formák pedig előfordulnak nemcsak a honfoglaló magyar, hanem a késő avar leletanyagban is, ugyanúgy, ahogy ez a gyakoribb, kisméretű, kerekded véseteknél tapasztalható.
A különleges formájú jelképes trepanációk eddig nem kaptak külön figyelmet a szakirodalomban. Dolgozatomban be szeretném mutatni a Kárpát-medencében eddig feltárt eseteket, elemzem a méret, az elhelyezkedés és a nemi megoszlás jellegzetességeit. Emellett a már említett korábbi munkák és saját gyűjtésem alapján ismertetem a beavatkozás feltételezhető vallási és rituális hátterét, valamint a vésetek szimbolikájának értelmezési lehetőségeit is.



